钦定古今图书集成/明伦汇编/闺媛典/第098卷 > 皇清四 > 邹应逢妻周氏
## 钦定古今图书集成/明伦汇编/闺媛典/第098卷 > 皇清四 > 邹应逢妻周氏

按《衡州府志》：“周氏，行三，常宁谕祉之女，孝廉士仪同母妹也。年十七，适同邑邹应逢。顺治戊子，粤兵东下，主将失守，土寇云扰，村落为墟，应逢偕母妻避永福乡。先是，逢大父希皋，登先朝神庙时贤书，耕千顷，食千指，盖钜族也。寇弁夙耳其名，揭竿之始，即率徒走径道大索之，氏被执。贼睨氏曰：‘是子当攫去’。氏瞋目” 叱之。贼按刃曰：“不我从，固当死，且及汝夫与姑。” 氏仰天太息曰：“吾可以身故累吾夫与姑耶！” 遂出，藏刀自截颈，血溅贼襟。贼错愕，惊顾而去。移时复苏。姑对之泣，急呼医疗治之。然已伤要害，气息仅属，家人环视弗敢懈。俄而《风鹤》再传，举家仓皇欲走，强舁氏出，氏遂引手自抉其喉以死，时年二十有四，氏女甫四岁。初避乱，淬小刀为女薙发，拊之曰：“今无尺寸安土，万一罹寇，我死不惜，奈此弱息何！” 言讫，扼腕藏其刀巾帨间，果即以是自杀。